《寒夜吟赠吴江主人》
明代·左国玑

昏钟夜定华月高，霜气入室风萧飕。
主人下帘执明烛，玉壶泻萧香葡萄。
冰河赤鲤价重万，洞庭黄柑初破苞。
解我吴钩佩，着我赤霜袍。
当杯更发鹧鸪调，意气落魄无辞劳。
白日营营苦多务，吃饭梳头日云暮。
不来清夜与尔遭，枉使黄金滴箱库。
当年平乐宴宾客，十千五千更不顾。
如花少女劝酒歌，醉没西山月华素。
吴江主人逸兴清，寒夜好客欢相迎。
红垆暖炙薰空焰，不怕河冰冻玉成。

作者简介：河南开封人，字舜齐。能书，善诗赋，名动一时。而年近四十，始中举。有《一元集》。